
מושב שלישי
<פרוטוקול מס' 275>
מישיבת ועדת החינוך, התרבות והספורט
יום שני, י"ז בחשון התשע"ה (10 בנובמבר 2014), שעה 11:20
<סדר היום:>
<הצעת חוק פיקוח על בתי ספר (תיקון מס' 8) (השעיית עובד חינוך או עובד שירות מעבודתו), התשע"ד-2014, של חברי הכנסת פנינה תמנו-שטה, קארין אלהרר, מיכל רוזין, אלעזר שטרן, עדי קול, שולי מועלם-רפאלי, אברהם מיכאלי>
נכחו:

<חברי הוועדה:> 
עמרם מצנע – היו"ר
יחיאל חיליק בר

משולם נהרי

רינה פרנקל

מיכל רוזין

פנינה תמנו-שטה
<מוזמנים:> 
	דליה מזרחי
	–
	מנהלת גף תנועות עובדי הוראה, משרד החינוך

	לירן שפיגל
	–
	עו"ד, עוזר ליועצת המשפטית, משרד החינוך

	מירי כנען מור
	–
	משרד הרווחה והשירותים החברתיים

	גבי פיסמן
	–
	עו"ד, משרד המשפטים

	יעקב פרידברג
	–
	עו"ד, משרד המשפטים

	אחמד מסאלחה
	–
	עו"ד, הרשות לקידום מעמד האישה, משרד ראש הממשלה

	ד"ר יצחק קדמן
	–
	מנכ"ל המועצה לשלום הילד

	יעל אמזלג יניב
	–
	עו"ד, נציבות שירות המדינה

	אסף רוזנברג
	–
	עו"ד, מנהל אגף המשמעת, נציבות שירות המדינה

	חמי לפידור
	–
	עו"ד, יועץ משפטי למרכז השלטון המקומי


<ייעוץ משפטי: >
מירב ישראלי
<מנהלת הוועדה:>
יהודית גידלי
<רישום פרלמנטרי:>
אהובה שרון, חבר המתרגמים
<הצעת חוק פיקוח על בתי ספר (תיקון מס' 8) (השעיית עובד חינוך או עובד שירות מעבודתו), התשע"ד-2014>, של חברי הכנסת פנינה תמנו-שטה, קארין אלהרר, מיכל רוזין, אלעזר שטרן, עדי קול, שולי מועלם-רפאלי, אברהם מיכאלי
<היו"ר עמרם מצנע:>
בוקר טוב ושלום לכולם. אני פותח את ישיבת ועדת החינוך, התרבות והספורט. אנחנו דנים בהצעת חוק פיקוח על בתי ספר (תיקון מס' 8) (השעיית עובד חינוך או עובד שירות מעבודתו), התשע"ד-2014, ביוזמתה של חברת הכנסת פנינה תמנו-שטה, אליה הצטרפו חברי הכנסת קארין אלהרר, מיכל רוזין, אלעזר שטרן, עדי קול, שולי מועלם-רפאלי ואברהם מיכאלי.

חברת הכנסת פנינה תמנו-שטה, בבקשה.

<פנינה תמנו-שטה:>
אני אעשה זה בקצרה. אני חושבת שאנחנו ממשיכים במגמה מאוד חיובית  ומעלים לסדר יומה של הכנסת את כל מה שקשור בבטיחותם וביטחונם של ילדי ישראל, במיוחד בסביבתם הטבעית כאשר הסביבה הטבעית היא גם מוסדות הלימוד בהם הם שוהים שעות ארוכות. אני חושבת שאנחנו לא נמצאים במקום בו אנחנו ממקסמים את ההגנות, במיוחד נגד עבריינים, והרבה פעמים לא צריך שעבריין יהיה מורשע אלא צריך ללכת קצת אחורה. אמנם לא הגענו למצב שהוא חשוד, אני עוד צריכה להגיש הצעת חוק שאם יש אדם שהוא חשוד בפגיעה בילדים, בין אם אלה עבירות מין או עבירות אלימות, שכבר בשלב הזה הוא לא יתקרב למוסדות חינוך של ילדים. בחוק הזה אנחנו מדברים על נאשמים וזאת הרחבה של חוק שכבר קיים לגבי המגזר הציבורי. אני חושבת שזאת הצעת חוק חיובית, חשובה ולא כל כך בעייתית. 

אני מברכת על כך שאתם מקיימים את הדיון הזה ביעילות ובמהירות. תודה.

<היו"ר עמרם מצנע:>
מי מדבר? משרד החינוך?

<מירב ישראלי:>
אפשר להתחיל לקרוא כי יש לנו ריכוז של הערות מהפעם הקודמת ואז מי שירצה, יוכל להתייחס. אני רק אומר שכבר היינו בעבודת תיאום לפני כן ויש דברים שתיאמנו אותם לגבי ההערות שעלו בישיבה הקודמת ויש דברים שעדיין המשרדים צריכים לסגור ביניהם ובהמשך אני גם אומר מה הם.

1. תיקון סעיף 18

בחוק פיקוח על בתי ספר התשכ"ט-1969 (להלן – החוק העיקרי), בסעיף 18 –
(1) בכותרת השוליים, בסופה יבוא "או התלייתו".
(2) אחרי סעיף קטן (א) יבוא:
"(א1)
המנהל הכללי יתלה אישור לפי סעיף 16 אם הוגש נגד עובד חינוך כתב אישום בחשד לביצוע עבירת מין או אלימות חמורה בקטין או בחסר ישע אשר עליו הוא אחראי או היה אחראי במסגרת עבודתו, אלא אם כן שוכנע כי קיימים טעמים מיוחדים המצדיקים שלא להתלות את האישור, וכי לא ייגרם נזק לקטין או לחסר ישע שעליו  העובד אחראי במסגרת עבודתו. החלטה לפי סעיף קטן זה תהיה בכתב. בסעיף קטן זה, "אחראי על קטין או על חסר ישע", "חסר ישע" ו"עבירת מין" או "אלימות חמורה" – כהגדרתם בסעיף 47 לחוק שירות המדינה (משמעת), התשכ"ג-1963".

לגבי הסעיף הזה עלו מספר הערות ואני אומר לגבי מה יש כבר פתרונות. הייתה הערה של משרד המשפטים, יותר שאלה, האם זה צריך לחול על כל עובד הוגש נגדו כתב אישום או רק עובד שבא במגע ישיר עם ילדים. דיברנו על זה בינינו.

<פנינה תמנו-שטה:>
מה זה מגע ישיר?

<מירב ישראלי:>
הסכמנו שבעצם אין אפשרות להבחין ולכן זה אמור לחול על כל עובד. אני רק אומרת -  כי זה עלה בישיבה הקודמת – מה הפתרונות. 

<משולם נהרי:>
זה קשור לעבודה עם תלמידים.

<מירב ישראלי:>
כן.

<פנינה תמנו-שטה:>
אם אדם נכנס בשער בית הספר, זה לא משנה אם הוא מנקה  את החצר או מורה בכיתה.

<מירב ישראלי:>
מדובר בעבירות מסוימות. יש רשימה של עבירות שנמצאת בחוק שירות המדינה (משמעת). 

<קריאה:>
אלה עבירות מין ואלימות בלבד.

<מירב ישראלי:>
עבירות מין ואלימות חמורה.

הייתה הערה נוספת לגבי סמכות עיון במרשם הפלילי לגבי עובדי שירות וכאן אני מבינה שעוד יש דיונים בין משרד החינוך למשרד המשפטים ואולי תאמרו כמה מלים.  לישיבה הבאה הם אמורים להביא פתרון.

<היו"ר עמרם מצנע:>
בהקשר לסעיף הזה?

<מירב ישראלי:>
כן.

<פנינה תמנו-שטה:>
מה זה לישיבה הבאה?

<מירב ישראלי:>
הם אמורים להביא פתרון.

<פנינה תמנו-שטה:>
אבל זאת הישיבה כהכנה לקריאה שנייה ושלישית.

<מירב ישראלי:>
כן, אבל עבודת התיאום בין המשרדים עוד לא הסתיימה.

<פנינה תמנו-שטה:>
איך לא הסתיימה במשך כל כך הרבה חודשים? אני מתנצלת.

<היו"ר עמרם מצנע:>
בואי נתקדם. נשמע אותם.

<פנינה תמנו-שטה:>
אנחנו הרבה מאוד זמן מחכים לדבר הזה והוא כל כך פשוט. את זה לא הצליחו לתאם?

<היו"ר עמרם מצנע:>
אני רוצה לשמוע את משרד המשפטים.

<לירן שפיגל:>
לא רק לגבי הסעיף הזה. נכון להיום, לפי חוק המרשם הפלילי, סמכות לקבל מידע מהמרשם שהיא לפי סעיף 5 לחוק המרשם נתונה למשרד החינוך רק ביחס לעובדי חינוך, פריט מ' בתוספת הראשונה. זה אומר שמשרד החינוך רשאי לעיין במידע ולקבל מידע לגבי עברו הפלילי של עובד חינוך, בין אם הוא עובד בעלות ובין אם הוא עובד מדינה.

לגבי עובדי שירות, למשרד החינוך אין סמכות כזאת.

<מיכל רוזין:>
זה לא נכון. חוקקנו את החוק והרחבנו אותו בקדנציה הזאת בוועדת החוקה על כך שכל מי שעובד במוסדות מסוימים, הוא חלק מהמרשם וחלק מזה שאפשר לקבל את המידע לגביו. זה לא משנה אם הוא עובד הניקיון בבית הספר.

<לירן שפיגל:>
אני אסביר. יכול להיות שלא הסברתי מספיק טוב. יש את החוק למניעת העסקת עברייני מין במוסדות מסוימים. אנחנו לא מדברים על זה. 

<מירב ישראלי:>
דרך אגב, זאת הרשעה.

<לירן שפיגל:>
אולי לצורך הנוחות אני אקריא את סעיף 5. סעיף 5(א) אומר: "המשטרה תמסור מידע מן המרשם לרשויות ובעלי תפקידים המפורטים בתוספת הראשונה". התוספת הראשונה לחוק המרשם הפלילי. בתוספת הראשונה לחוק המרשם הפלילי יש הרבה מאוד גופים שמוזכרים ורשאים לקבל את המידע מהמשטרה.

<מיכל רוזין:>
לגבי כל מי שעובד אצלם.

<לירן שפיגל:>
אולי תתנו לי להסביר וזה יניח את דעתכם. לדוגמה, אני סתם מקריא, המוסד למודיעין ולתפקידים מיוחדים לעניין ביצוע תפקידו. כלומר, יש סמכות.

<פנינה תמנו-שטה:>
תתייחס לסעיף של החינוך.

<לירן שפיגל:>
אני אגיע לזה. לגבי הסעיף של החינוך, שזה פריט מ' בתוספת, כתוב: "המנהל הכללי של משרד החינוך (להלן – המשרד), מנהל אגף בכיר לביטחון במשרד או קצין הביטחון הארצי של המשרד, היועץ המשפטי של המשרד או עוזרו ומנהל אגף בכיר לכוח אדם בהוראה במשרד או מנהל אגף הכפוף לו, לעניין מתן אישור העסקה לעובד חינוך לפי סעיף 16 לחוק פיקוח על בתי ספר לשם הגנה על שלומם וביטחונם של קטינים". אנחנו מדברים כאן רק על עובדי חינוך.

<מיכל רוזין:>
אני חושבת שזה לא נכון. אני הייתי בחקיקת החוק, בהרחבתו, אבל אם צריך, אנחנו נתקן את החוק.

<פנינה תמנו-שטה:>
נתקן את החוק השני.

<היו"ר עמרם מצנע:>
אני קורא בסעיף הזה שאת קראת כרגע, מדובר על עובדי חינוך.

<מירב ישראלי:>
ועובדי שירות.

<פנינה תמנו-שטה:>
לא. עובדי שירות, זאת הרחבה. זה גם על עובדי חינוך וגם על עובדי שירות.

<היו"ר עמרם מצנע:>
איפה זה כתוב?

<מירב ישראלי:>
בהמשך.

<פנינה תמנו-שטה:>
השעיית עובד חינוך או עובד שירות מעבודתו.

<היו"ר עמרם מצנע:>
איפה זה כתוב?

<פנינה תמנו-שטה:>
בכותרת.

<מירב ישראלי:>
זה בהמשך, אבל זאת אותה שאלה. הנה, ישעה עובד שירות. בתיקון סעיף 22. 

<היו"ר עמרם מצנע:>
אני רוצה שנבדוק את הנושא הזה שאני מבין שהוא נושא עקרוני. אם זה באמת לא מופיע בספר החוקים – זה ויכוח עובדתי – הדרך הנכונה היא לחוקק כאן לגבי עובדי חינוך - - -

<פנינה תמנו-שטה:>
לא, לגבי עובדי חינוך יש את החוק.

<היו"ר עמרם מצנע:>
לא לגבי כתב אישום. לגבי מי שכבר הורשע.

<פנינה תמנו-שטה:>
בהמשך לחוק הזה, בוודאי צריך לתקן שם. אי אפשר  לעשות עוד חוק רק לעובדי שירות.

<היו"ר עמרם מצנע:>
אומר היועץ המשפטי שצריכים לתקן גם בחוק שמסמיך או נותן אישור למשטרה לתת את הפרטים גם לגבי עובדי שירות. זאת אומרת, החוק הזה לא פותר את הבעיה הזאת.

<מיכל רוזין:>
נכון. לדעתי אנחנו פתרנו את זה. כל מי שבא במגע עם ילדים - - -

<היו"ר עמרם מצנע:>
אבל זה ויכוח עובדתי.

<מיכל רוזין:>
צריך לבדוק אם נפלה טעות בחקיקה שלנו, ואם זה כך – נתקן אותה. קורים יותר מדי מקרים עם עובדי אחזקה.

<היו"ר עמרם מצנע:>
באמת איך אפשר להתגבר על כך שכן נכניס כאן את עובדי השירות ונדאג לתיקון גם בחוק ההוא?

<לירן שפיגל:>
כרגע בהצעת החוק שמונחת כאן, משרד החינוך גם אמור לבחון את אותם עובדי שירות למקרים בהם הוגש כתב אישום. העניין הוא שכדי שמשרד החינוך יוכל לדעת על הדבר הזה, הוא צריך שעובד השירות יגיש לו הסמכה שנוכל לבקש את המידע הזה לגביו. נותנים כאן אחריות מאוד גדולה למשרד החינוך וזה חלק מהמחלוקת שלנו עם משרד המשפטים.

<פנינה תמנו-שטה:>
זאת האחריות של משרד החינוך לשמור על הילדים. זאת לא אחריות כבדה אלא אחריות בסיסית.

<לירן שפיגל:>
זאת אחריות בסיסית שמשרד החינוך צריך גם להיות מסוגל ליישם אותה. אנחנו לא מתנערים מאחריות שמטילים עלינו ואנחנו רוצים שיהיה אפשר ליישם אותה. בעבר, גם לגבי עובדי חינוך, הם לא היו בפריט הזה. אנחנו במחלוקת עם משרד המשפטים.  צריך לעשות כאן תיקון עקיף לחוק המרשם הפלילי ולהוסיף לגבי הפריט גם עובדי שירות. זאת המחלוקת שיש לנו עם משרד המשפטים.

<היו"ר עמרם מצנע:>
משרד המשפטים.

<יעקב פרידברג:>
אנחנו סבורים שביחס לעובדי שירות מדובר בסמכות שהיא פוגענית יותר מדי ונבוא אתם בדברים לראות איך אפשר לפתור את העניין היישומי שהם דואגים לו. צריך לזכור שהעיון הזה, לפי הסמכות שניתנה ביחס לעובדי הוראה, נעשה לאחר שבאמת הגיעו למסקנה שהמורים שנמצאים בקשר רציף ותמידי עם הילדים, אפשר יהיה באופן חריג לאשר קבלת מידע מהמרשם ביחס אליהם. עובדי שירות, נראה לנו שזה פוגעני מדי לאפשר זאת.

<יצחק קדמן:>
שרת מואשם שעשה מעשה.

<היו"ר עמרם מצנע:>
השרת הוא עובד משרד החינוך. עובד חינוך זה כל מי שמועסק על ידי משרד החינוך?

<יעקב פרידברג:>
לא.

<לירן שפיגל:>
עובד חינוך הוא מי שעוסק בהוראה. כל היתר – המנהל האדמיניסטרטיבי, שרת, לבורנט וכולי – הם לא עובדי חינוך אלא הם עובדי שירות והם נמצאים בבית הספר. היום, לפי חוק פיקוח על בתי ספר, הם אמורים להגיש את רשימת העובדים. 

<היו"ר עמרם מצנע:>
אני מבין שיש כאן שני ויכוחים כאשר האחד הוא ברמה העקרונית שאתם, משרד המשפטים, מתנגדים להרחיב את זה לעובדי שירות ואני לא אתכם בעניין הזה כי לדעתי צריך להחיל את זה על עובדי שירות שנכנסים לתוך חצר בית הספר. הדבר השני הוא שאלה טכנית משפטית, איך עושים שזה יחול גם על עובדי שירות למרות שכפי שאתה אומר, אין חובת המשטרה לתת את הפרטים על עובדי שירות למשרד החינוך. נכון?

<מירב ישראלי:>
נכון. אולי תגידי לנו איזה חוק תיקנתם ובאיזה סעיף.

<לירן שפיגל:>
חוק למניעת העסקת עברייני מין במוסדות מסוימים.  לפי החוק למניעת העסקת עברייני מין, האחריות לבדוק, לפנות למשטרה, היא של המעסיק. אנחנו כאן רגולטור.  במקרה של עובדי חינוך, אנחנו נותנים אישור פוזיטיבי ולגבי עובדי שירות, רק מגישים לנו רשימה.

<מירב ישראלי:>
השאלה היא מה הסמכות של משרד החינוך ולא של מעסיק שהוא הבעלות.

<מיכל רוזין:>
משרד החינוך קיבל בחוק שאת בודקת אותו את הסמכות לבדוק כל מי שמועסק אצלו.

<מירב ישראלי:>
אבל הם לא מועסקים אצלו. זה בדיוק העניין. האנשים עליהם אנחנו מדברים, הם עובדים לא של משרד החינוך.

<מיכל רוזין:>
אז זה לא כולל גם עובדי חינוך? לא, זה לא הגיוני.

<היו"ר עמרם מצנע:>
מורים בתיכון הם לא מועסקים על ידי משרד החינוך.

<מירב ישראלי:>
זה משהו בסיסי שצריך להסביר. עובדים שהם עובדי מדינה ועובדי רשויות מקומיות, כבר יש הסדרה. יש חוק שירות המדינה (משמעת) וחוק שירות רשויות מקומיות (משמעת) ושם יש הסדרה. עכשיו אנחנו לוקחים את ההסדרה הזאת שקיימת לגבי עובדים של רשות מקומית ושל המדינה, ומעתיקים אותה לגבי עובדים שהם לא, שהם עובדים של בעלויות, של בתי ספר פרטיים וכולי.

<מיכל רוזין:>
שבאים במגע עם ילדים. למיטב זיכרוני צריך לבדוק את זה, ואם לא, צריך לתקן את זה. זה מה שהעברנו במושב הראשון של הכנסת הזאת בוועדת החוקה.

<מירב ישראלי:>
לא נתתם סמכות למשרד החינוך כי הוא לא מעסיק כאן. משרד החינוך כאן הוא הרגולטור. משרד החינוך כאן נותן אישור העסקה.

<מיכל רוזין:>
להיפך. הטלנו עליו חובה שכל מי שנמצא בשטח שלו, שמועסק בשטח שלו, הוא צריך לבדוק אותו. הוא חייב לבדוק אותו.

<מירב ישראלי:>
זה לא מועסק בשטח שלו אלא זה מועסק על ידו. יש הבדל בין מועסק על ידו לבין מועסק בשטח שלו.

<יעקב פרידברג:>
את לא בודקת אותו בכל שעה ושעה. את בודקת אותו בקבלה.

<יצחק קדמן:>
מבלבלים כאן בין שני חוקים שיש אמנם השקה ביניהם אבל הם שונים לגמרי. את מתכוונת לחוק למניעת העסקת עברייני מין במוסדות.

<מירב ישראלי:>
אלה לא רק עבירות מין.
<מיכל רוזין:>
זה יותר רחב.

<יצחק קדמן:>
שם הוא עוסק רק בעבירות מין. דבר שני, הוא עוסק שם באנשים שהורשעו. לכן ההרשעה שלהם מופיעה במרשם הפלילי.

<מיכל רוזין:>
אם כן, אלה לא רק מועסקים על ידי משרד החינוך.

<יצחק קדמן:>
החוק שאנחנו דנים בו היום לא עוסק רק בעבירות מין אלא הוא עוסק גם בעבירות אלימות. דבר שני, הוא לא עוסק במי שהורשע אלא הוא עוסק בשלב ביניים של השעיה. לא איסור העסקה. רק בשלב הזה שהוגש נגדו כתב אישום.

<מיכל רוזין:>
זה ברור אבל הם מדברים על הסמכות לקחת מידע מהמשטרה ואת הסמכות הזאת הם לוקחים מהחוק הזה. הם אומרים מה מותר.

<מירב ישראלי:>
מחוק המרשם הפלילי. זה מחוק אחר.

<יצחק קדמן:>
מחוק המרשם הפלילי. אם יש צורך לתקן, צריך לתקן את חוק המרשם הפלילי כדי לאפשר לך את מה שאתה רוצה.

<מירב ישראלי:>
זה רחב יותר.

<מיכל רוזין:>
מצוין.

<היו"ר עמרם מצנע:>
אני מורה שעובד בעיריית חיפה ולא עובד משרד החינוך.

<מירב ישראלי:>
לזה יש את חוק שירות המדינה (משמעת). יש הסדרה.

<קריאה:>
חוק הרשויות המקומיות.

<מירב ישראלי:>
נכון. חוק הרשויות המקומיות.

<היו"ר עמרם מצנע:>
אבל מי פונה?

<מירב ישראלי:>
בגדול, ראש הרשות פונה לבית הדין למשמעת. זה ההסדר שם.

<היו"ר עמרם מצנע:>
אתה רוצה להשעות על פי החוק שאתם מציעים. אני המעסיק, קרי, עיריית חיפה שפונה למשטרה.

<מירב ישראלי:>
ראש הרשות אמור. אני לא יודעת. אתם תגידו לי.

<לירן שפיגל:>
עובד הוראה שהוא עובד עיריית חיפה. לעניין חוק למניעת העסקת עברייני מין, העירייה צריכה לפנות למשטרה ולבקש אישור. לעניין חוק פיקוח על בתי ספר, צריך לפנות ולבקש אישור העסקה גם ממשרד החינוך לפי סעיף 16 לחוק פיקוח על בתי ספר. אז יש לנו גישה למרשם הפלילי ואנחנו יכולים לראות את הפרטים לגבי אותו עובד.

<מירב ישראלי:>
יש לך פרט לעניין מינוי. אם הם מועסקים על ידי העירייה.

<מיכל רוזין:>
למה זה לא אותו הדבר?

<מירב ישראלי:>
בעלות היא רק לפי חוק העסקת עבריינים.

<רינה פרנקל:>
אם הם מועסקים על ידי קבלן?

<מירב ישראלי:>
גם קבלן.

<מיכל רוזין:>
אבל אם עובדי הניקיון מועסקים למשל על ידי העירייה?

<מירב ישראלי:>
יש סמכות לגבי מינויים ליועץ המשפטי של העירייה.

<מיכל רוזין:>
למה יש לו בעיה עם עובדי שירות?

<מירב ישראלי:>
כי יש עובדי שירות שהם לא עובדי רשות מקומית בבתי ספר פרטיים ובבעלויות כמו אורט. בעיקר בשבילם  בא החוק הזה. עובדי הרשויות המקומיות, תכף נדבר על זה, ברגע שנעשה את החוק הזה, יחולו עליהם שתי מערכות דינים: גם החוק הזה וגם חוק רשויות מקומיות.

<מיכל רוזין:>
זה כולל למשל גם מורים מקרן קריב וכדומה?

<מירב ישראלי:>
זה יחול, או על עובדי קבלן. על עובדי קבלן, זה יחול.

<מיכל רוזין:>
אם כן, זה כולל גם אנשי שירות. למה אתם מתנגדים? אני לא מצליחה להבין.

<היו"ר עמרם מצנע:>
את מעלה שתי סוגיות שונות. האחד הוא סיפור עובדי שירות, והשני הוא עובדים שלא מועסקים על ידי הרשות.

<מיכל רוזין:>
אם אנחנו מסדירים את עובדי החינוך שלא מועסקים על ידי משרד החינוך או על ידי הרשות המקומית - - -

<מירב ישראלי:>
לגבי עובדי חינוך מכל הסוגים, לא משנה מי מעסיק אותם, לפי חוק המרשם הפלילי למשרד החינוך יש לגביהם סמכות. זה לגבי כולם, גם לגבי הרשויות המקומיות. יש  את פרט ו(1) נדמה לי בחוק המרשם הפלילי ויש להם סמכות. הבעיה שלנו היא לגבי עובדי שירות ולא לגבי עובדי חינוך. לגבי עובדי חינוך, אין בעיה. לגבי עובדי שירות, יכול להיות שלרשויות המקומיות יש סמכות אם הם מועסקים במכרז, אבל לגבי עובדי שירות, למשרד החינוך אין סמכות. זאת הבעיה.
<מיכל רוזין:>
השאלה למה משרד החינוך לא רוצה לקחת אחריות על אנשי השירות. אני לא מצליחה להבין את זה.

<לירן שפיגל:>
אני אסביר. לא שלא לוקחים אחריות. מה שקורה כיום, לפי חוק פיקוח על בתי ספר, לגבי עובדי שירות מגישים לנו רשימת עובדים - - -

<מירב ישראלי:>
אין אישור אינדיבידואלי.

<לירן שפיגל:>
אין אישור אינדיבידואלי, אין אישור פוזיטיבי לעובד השירות. עכשיו באים ואומרים לנו  שמעוניינים, רוצים לבדוק את אותם עובדים ורוצים לבדוק אותם בצורה יעילה. אנחנו רוצים לקחת את הרשימות האלה שמגישים לנו ולבדוק אותן ולבדוק אותן גם כל תקופה. זאת המשמעות.

<מירב ישראלי:>
משרד המשפטים סבור אחרת.

<לירן שפיגל:>
אנחנו בדיונים עם משרד המשפטים. משרד המשפטים כתפיסה של המחלקה הפלילית הסביר לנו והסביר לנו את זה לא מזמן שהוא לא חושב שלהכניס כרגע את נושא עובדי השירות לתוך התוספת הראשונה זה דבר נכון כי זה מרחיק לכת מבחינתו. היכולת של משרד החינוך לצורך העניין להסתכל על העבר במרשם הפלילי של אותו אדם לפי התוספת הראשונה, היא מרחיקה והיא הרבה מאוד שנים אחורה.

<יעקב פרידברג:>
הרבה מעבר לתקופת ההתיישנות. אני ביקשתי מהרפרנטית שעוסקת בזה לבוא והיא תגיע לכאן בעוד דקה או שתיים ותוכל להסביר.

<היו"ר עמרם מצנע:>
אני איתרתי שיש כאן שני נושאים שכל אחד עומד בפני עצמו. נושא אחד הוא האמירה העקרונית שלכם, משרד המשפטים,  שחושב שיש כאן משהו שהוא לא ראוי.

<יעקב פרידברג:>
פוגעני.

<היו"ר עמרם מצנע:>
פוגעני. לא ראוי, פוגעני, כל המלים היפות האלו. אתה אומר שעובד שירות, מה שמוחל על עובד הוראה, שיש עליו מחויבות יותר גדולה, אתם חושבים שלא צריך להחיל. זאת סוגיה אחת והיא סוגיה עקרונית ולא משפטית. 

<קריאה:>
נכון. פגיעה בפרטיות.

<יצחק קדמן:>
לא. הם אומרים רק לעניין העיון במרשם הפלילי. זה הדבר היחידי.

<היו"ר עמרם מצנע:>
כן, אבל בלי עיון במרשם הפלילי - - -

<יצחק קדמן:>
למה? יכול להיות שהוגש כתב אישום ואז המשטרה או הפרקליטות תודיע להם.

<היו"ר עמרם מצנע:>
זה עיון במרשם. מה זה יודיעו?

<מיכל רוזין:>
איך יודיעו? אתה צריך להיות זה שיוזם את הבדיקה.

<מירב ישראלי:>
זה עיון במרשם.

<היו"ר עמרם מצנע:>
אני עכשיו רוצה להתקבל לבית ספר ולעבוד בו כשרת.

<חמי לפידור:>
אין בעיה עם זה. אתה צריך לפנות ולבקש אישור לפי חוק למניעת העסקה.

<היו"ר עמרם מצנע:>
אבל לא הרשעה. אנחנו מדברים על כתב אישום.

<מיכל רוזין:>
אם זה לא התפרסם בעיתונות, איך אני אדע? איך מנהל בית ספר ידע שמי שעובד אצלו בבית הספר כל יום בהעסקה קבלנית   בעצם יש נגדו כתב אישום?

<חמי לפידור:>
נכון. צריך להסדיר את זה.

<היו"ר עמרם מצנע:>
אני רוצה לחדד את זה. אני חוזר ואומר שוב שיש כאן שתי סוגיות. סוגיה אחת היא יותר ערכית, מוסרית, זכויות הפרט.

<מירב ישראלי:>
משפטית.

<היו"ר עמרם מצנע:>
מה זה משפטית?

<מירב ישראלי:>
זה חוק יסוד. זאת פרטיות.
<היו"ר עמרם מצנע:>
בסדר, אבל היא יותר ערכית. הסוגיה הזו דנה בשאלה האם להחיל את החוק המוצע על כתב אישום, לא על עבריין בפועל. מישהו שהוגש נגדו כתב אישום. זאת שאלה ראשונה. אני אומר את דעתי ואומר שאני חושב שצריך להחיל את זה גם עליהם. השאלה היא שאלה פרקטית. אתם באים ואומרים שהחוק הקיים לא מאפשר למשרד החינוך לקבל את הנתונים מהמשטרה.

<לירן שפיגל:>
זה לא מה שאמרנו.

<יעקב פרידברג:>
אדוני היושב ראש, לא קיבלתי את רשות הדיבור ולכן לא הצלחתי לומר את עמדתנו. ביקשתי מעורכת הדין גבי פיסמן מהמחלקה הפלילית אצלנו  להצטרף אלינו מאחר והיא הרפרנטית שעוסקת בנושא הזה. אולי היא תוכל להסביר. זה לא שאנחנו מתנגדים שיינתן בכלל מידע. אנחנו רק חושבים שיש הבדל ניכר בין האופן שבו ניתן מידע לפי סעיף 5 לבין האופן שבו ניתן מידע לפי סעיף 6 לחוק המרשם. אנחנו מעוניינים שלגבי עובדי שירות, זה יינתן לפי סעיף 6.

<היו"ר עמרם מצנע:>
שזה?

<יעקב פרידברג:>
אולי עורכת הדין פיסמן תסביר.

<גבי פיסמן:>
סעיף 6 מאפשר קבלת מידע ביחס לכל אדם שניתן לגביו רישיון, זכות עיסוק או זכות אחרת. זה המנגנון הרגיל שקבוע בחוק המרשם הפלילי וזה מאפשר שקילה של המידע עד תום תקופת ההתיישנות שהיום קבועה על שבע שנים. זאת אומרת, זה מאפשר קבלת מידע עד שבע שנים אחורה. יש מנגנון נוסף בחוק המרשם הפלילי שזאת התוספת הראשונה, סעיף 5 בתוספת הראשונה, שמאפשר קבלת מידע עד תום תקופת המחיקה שזאת תקופת ההתיישנות פלוס תקופה נוספת של עשר שנים. 17 שנים בסך הכול בדיפולט, אם אין עונש משמעותי. בתפיסה שלנו, בהסכמתנו נכנסו עובדי הוראה לתוספת הראשונה והמידע שמתאפשר לגביהם הוא 17 שנים אחורה. בתוספת הראשונה כל בעלי התפקידים האחרים שקיימים שם הם בעלי תפקידים מאוד מאוד בכירים או בעלי תפקידים שיש משמעות מאוד מאוד גדולה ויש הצדקה באמת לפגיעה בתקנת השבים באופן כזה שיאפשר את שקילת המידע כל כך הרבה שנים אחורה. במתכונת הרגילה של חוק המרשם הפלילי, הרבה יותר נכון, ביחס למי שהם עובדי שירות, שהם כן באים במגע עם ילדים ולכן נכון וראוי לבדוק את עברם הפלילי אבל לאפשר את בדיקת העבר הפלילי בטווח הזמן של שבע שנים אחורה ולא של 17 שנים.

<היו"ר עמרם מצנע:>
לדעתי לא צריכה להיות בעיה כי מדובר על כתב אישום. כתב אישום, גם במערכת המשפטית שלנו, זה לא סביר שכתב אישום יעמוד לגורלו במשך שבע שנים.

<משולם נהרי:>
אבל במה הם שונים מעובדי הוראה? למה הם צריכים להיות שונים כשהם עוסקים בתלמידים?

<היו"ר עמרם מצנע:>
אם אתה שואל אותי, גם עובדי הוראה, שבע שנים לכתב אישום, זה היה מספק אותי.

<משולם נהרי:>
הרבה פעמים דווקא עובדי השירות הם אלה שפוגעים.

<היו"ר עמרם מצנע:>
אנחנו עכשיו דנים בכתב אישום ולא בהרשעה. בכתב אישום, גם לגבי עובדי הוראה, אפשר להסתפק בשבע שנים אחורה.

<מיכל רוזין:>
הם ייכללו בחוק?

<גבי פיסמן:>
הם ייכללו. בעצם הכתיבה של הוראת החוק עצמה, זה מאפשר.

<משולם נהרי:>
אני אומר שלא צריך להיות הבדל בין עובד שירות לבין עובד הוראה כי שניהם עוסקים בתלמידים.

<היו"ר עמרם מצנע:>
לא צריך להיות הבדל.

<משולם נהרי:>
למה ההבדל הזה?

<מירב ישראלי:>
על זה כל הוויכוח.

<יעקב פרידברג:>
לא נתנו לנו לדבר.

<היו"ר עמרם מצנע:>
למה לא נתנו לכם לדבר?

<מיכל רוזין:>
משרד החינוך התעקש שלא. משרד המשפטים באמת עוד לא הסביר.
<יעקב פרידברג:>
אני לא השלמתי את ההסבר.

<היו"ר עמרם מצנע:>
אנחנו סתם מבזבזים זמן. אני הבנתי. זה ההבדל בין שניהם.

<יצחק קדמן:>
אבל משרד המשפטים לא מתנגד שזה יחול על עובד שירות.

<קריאה:>
לא, הוא לא מתנגד. משרד החינוך מתנגד.

<יעקב פרידברג:>
אני אסביר את גדר הוויכוח בינינו לבין משרד החינוך כרגע. משרד החינוך סבור שקבלת היתר לפי סעיף 6 – ועכשיו הסבירו לנו את המשמעות שלו – זה דבר שהם לא יצליחו לעמוד בו מפני שהוא דורש קבלת הסכמה מהעובד.

<היו"ר עמרם מצנע:>
זה בדיוק מה שלא הסברת.  אמרת שההבדל בין סעיף 6 לסעיף 5 הוא רק בשבע שנים לעומת 14 שנים.

<גבי פיסמן:>
זה ההבדל המרכזי. 

<היו"ר עמרם מצנע:>
ומה ההבדלים הלא  מרכזיים?

<גבי פיסמן:>
העניין של קבלת הסכמה אכן מצוי בסעיף 6. זאת אומרת, מתחייב שעובד ייתן הסכמתו למסירת המידע לצורך מינוי לתפקיד. אגב, גם מרבית הגופים שכלולים בתוספת הראשונה, אותם גופים שלא חייבים בהסכמה, גם הם מבקשים הסכמה מהעובדים או מאותם בעלי תפקידים.

<היו"ר עמרם מצנע:>
יש לי שאלה. אני רוצה להעסיק שרת, אני שואל אותו האם הוא מסכים שאנחנו נפנה ונקבל את הנתונים, הוא אומר שהוא לא מסכים, האם זאת עילה לא להעסיק אותו?

<גבי פיסמן:>
בוודאי. זה הרעיון של הסעיף.

<היו"ר עמרם מצנע:>
אם כן, אני לא חושב שצריכה להיות בעיה. מה אכפת לנו שזה יהיה בהסכמה?

<יעקב פרידברג:>
הוויכוח  עם משרד החינוך הוא לגבי הישימות של סעיף 6. הם רוצים את סעיף 5 מפני שבעיניהם סעיף 6 איננו ישים ואנחנו אומרים שסעיף 5 פוגעני יתר על המידה. 

<היו"ר עמרם מצנע:>
עכשיו הבנתי. משרד החינוך, מה הבעיה שלכם שזה יהיה בסעיף 6 ולא בסעיף 5? שוב, אנחנו עכשיו דנים בכתב אישום ולא בהרשעה.

<לירן שפיגל:>
נכון. המשמעות של התיקון בחוק המרשם הפלילי בעצם מאפשרת לנו, להבנתנו - ואנחנו רוצים שיאפשרו לנו לעשות עוד איזשהו דיון עם משרד המשפטים בעניין הזה – לפקח על העניין של העסקת עובדי שירות בצורה הרבה יותר מרחיבה. זה לא רק כתב האישום. כלומר, כיום, כדי שנוכל לבדוק את כל עובדי השירות, הרי לפי סעיף 22 לחוק פיקוח, הם מגישים לי רשימה והם לא צריכים לבקש ממני אישור פוזיטיבי כדי להעסיק את עובד השירות אלא הם יכולים להתחיל להעסיק אותו. אם עליתי על זה, אם קיבלתי איזושהי תלונה - - -

<היו"ר עמרם מצנע:>
אבל כאן אתה נכנס לנושא אחר.

<לירן שפיגל:>
לא. 

<מירב ישראלי:>
הוא יודע על עובד השירות רק מתוך רשימה כשהוא כבר התחיל להיות מועסק לעומת עובד חינוך שאתה לא יכול בכלל להתחיל להעסיק אותו לפני שקיבלת מהם אישור פוזיטיבי אישי עליו. יש הבדל.

<יעקב פרידברג:>
אישור מראש.

<מירב ישראלי:>
אישור מראש.

<היו"ר עמרם מצנע:>
זה הבדל בין סעיף 6 לסעיף 5?

<יעקב פרידברג:>
לא. זה נובע מההבדלים בין סעיף 16 לסעיף 21 בחוק פיקוח, אותו אנחנו מתקנים.

<לירן שפיגל:>
אנחנו סברנו שאם יתקנו את חוק המרשם הפלילי ויוסיפו את עובדי השירות לתוספת הראשונה, אנחנו נוכל  ברמה היישומית להבטיח שאנחנו בודקים את  העובדים האלה ורואים האם הוגש נגדם כתב אישום או לא ולא נצטרך להתחיל לבקש עכשיו את ההסכמה. היום אנשים במערכת, עובדי שירות במערכת, נמצאים כבר שנים כעובדי שירות ועכשיו אנחנו נצטרך לפנות לכל אותם עובדי שירות ולבקש שאת ההסכמה שלהם כדי לבדוק האם הוגש נגדם כתב אישום לאחרונה. אין לנו מקור אחר לדעת את הדברים האלה. כלומר, אם לא מודיעים לנו על כך, אנחנו לא יכולים לבדוק את זה. אני לא מדבר רק על עובדי שירות שכרגע הגישו לי את הרשימה והם בכניסה פעם ראשונה למערכת. זה מה שאנחנו רוצים ללבן מול משרד המשפטים. יכול להיות שבסוף נשתכנע ונפעל לפי סעיף 6, אבל לנו יש כאן איזשהו מנגנון שיש לנו אחריות עליו ואנחנו רוצים שתהיה לנו אפשרות לבדוק ושאנחנו באמת יכולים לקיים את הבדיקה.
<חמי לפידור:>
העובד כבר נמצא בתוך המערכת.

<היו"ר עמרם מצנע:>
אתה שולח מכתב לכל העובדים, נא ללכת למשטרה.

<גבי פיסמן:>
יש כאן בעיה פרקטית. אנחנו מבינים אותה וצריך לפתור אותה. את הבעיה הפרקטית לא נכון לפתור בדרך של הרחבה.

<מירב ישראלי:>
צריך למצוא פתרון כלשהו.

<גבי פיסמן:>
נכון.

<היו"ר עמרם מצנע:>
מה אתם מציעים? משפטני  משרד החינוך והמשפטים, מה אתם מציעים? אתם רוצים עוד שבוע?

<לירן שפיגל:>
כן.

<היו"ר עמרם מצנע:>
אבל בעוד שבוע אתם גומרים.

<לירן שפיגל:>
כן.

<היו"ר עמרם מצנע:>
ובאים עם הסכמות.

<לירן שפיגל:>
כן.

<פנינה תמנו-שטה:>
יתקיים דיון בעוד שבוע?

<היו"ר עמרם מצנע:>
זה נושא אחד. בואו נראה מה קורה בהמשך.

<פנינה תמנו-שטה:>
אדוני היושב ראש, אני מבקשת שהם ישבו גם אתי. אני רוצה להיות נוכחת בישיבה כדי שאחר כך זה לא יבוא לכאן ועוד פעם נפתח את הנושא.

<היו"ר עמרם מצנע:>
אז זה לא יהיה בעוד שבוע.

<פנינה תמנו-שטה:>
למה לא? מה ההבדל?

<היו"ר עמרם מצנע:>
כי יצטרכו לתאם אתך את לוח הזמנים ויצטרכו לשבת בניהם.

<פנינה תמנו-שטה:>
אם כן, שישבו וישלחו אלינו  כדי שאני אוכל לראות.

<היו"ר עמרם מצנע:>
בואו נתקדם כי בטח יש עוד הערות.

<מירב ישראלי:>
אני הולכת לפי הסדר. גם ההערות של דוקטור קדמן רשומות אצלי.

לגבי הערת משרד המשפטים, לגבי מנגנון הערר. דנו בזה לפני הדיון והגענו למסקנה שיש את המנגנון בחוק בתי משפט מינהליים של עתירה מינהלית וזה מספיק ולא צריך להוסיף כאן משהו נוסף.

יש את העניין של הערת השלטון המקומי שהיא הערה נכונה, שזה גם דורש איזה בירור ושפצור נוסף בנוסח, לגבי תחולת שתי מערכות דינים במקביל על עובדי רשויות מקומיות. ברגע שאנחנו נחוקק את החוק הזה, יחול על עובד רשות מקומית גם החוק הזה, כאשר יש אפשרות למנכ"ל משרד החינוך להשעות אותו ויחול גם חוק הרשויות המקומיות (משמעת), שם יש סמכות לראש הרשות לפנות לבית הדין ואפשר להשעות אותו. זאת אומרת, בעצם יש שני מנגנונים.

<היו"ר עמרם מצנע:>
ראש הרשות ומנכ"ל הרשות, זה היינו הך.

<לירן שפיגל:>
זה מנכ"ל  משרד החינוך.

<מירב ישראלי:>
מנכ"ל משרד החינוך. אלה שני חוקים נפרדים שעכשיו יוצרים לגבי עובד רשות מקומית שני מסלולים מקבילים של השעיה ושל עתירה  וכולי. לכן הכוונה הבסיסית – ואני אומר שזה היה בדיונים המוקדמים – היא כן להשאיר את התחולה הכפולה כי אנחנו לא ניקח עכשיו מהרשויות המקומיות מה גם ששם יש גם אפשרות למשל להעביר אותו לתפקיד אחר, אפשרות שאין למנכ"ל משרד החינוך. לכן יש מקום להשאיר את התחולה של שתי מערכות הדינים אבל עדיין צריך לראות האם בכל זאת נדרשת עוד איזושהי התאמה ביניהם. למשל, אם מישהו משעה, להגיד שהשני לא ישעה, ואם יש כבר עתירה כאן, האם יש גם עתירה שם. אלה דברים שמרכז שלטון מקומי אולי צריך לומר  איך להתאים בין שתי מערכות הדינים.
<חמי לפידור:>
לפחות מנוסח הצעת החוק, הכוונה הייתה  – עת קראנו אותה -  שבעצם יחול על אותם גופים שאין בהם דיני משמעת. 

<מירב ישראלי:>
נכון.

<חמי לפידור:>
אותן בעלויות.

<מירב ישראלי:>
לא. משרד החינוך הסביר לי שזה לא כך.

<פנינה תמנו-שטה:>
מה זה לא כך?

<יצחק קדמן:>
כי ברשויות המקומיות הוא רשאי להשעות אבל הוא לא חייב. אנחנו רוצים שהוא יהיה חייב להשעות.

<חמי לפידור:>
גם כאן זה רשאי.

<מירב ישראלי:>
בית הדין, לדעתי גם לפי הרשויות המקומיות, כתוב ישעה. ברגע שיש כתב אישום על אחת מהעבירות האלה, בכל המסלולים זאת השעיה חובה, אם אני מבינה נכון את הדין.

<חמי לפידור:>
פונים לבית הדין ויש שופט, תובע וכן הלאה. 

<מירב ישראלי:>
ודאי. אני יכולה להקריא את הכתוב. מבחינת הניסוח, אם אני מבינה נכון, זה אותו ניסוח.

<חמי לפידור:>
אותו הדבר.

<מירב ישראלי:>
ראש הרשות פונה בחשד לביצוע עבירת מין, "יודיע ראש הרשות המקומית על כך לבית הדין למשמעת, בית הדין למשמעת יקיים דיון בהקדם האפשרי. מצא בית הדין שהוגש, יורה על השעיית העובד". זאת אומרת, בשני המקרים.

<פנינה תמנו-שטה:>
אני חושבת שאנחנו מנסים להחיל את זה על אותם עובדים שלא חל עליהם החוק, כך שאני לא מבינה למה צריך עכשיו לדון בעובדים של הרשויות המקומיות. ממש לא. אנחנו מתמקדים באותם עובדי קבלן ועובדי שירות.

<מירב ישראלי:>
שוב, זאת הכרעה של מדיניות, האם אנחנו רוצים לתת למנכ"ל משרד החינוך, כמי שנותנת אישור העסקה בהיבט של חינוך, כי אנחנו צריכים לזכור שברשויות המקומיות  זה היבט כללי וזה לא אפרופו חינוך בבית ספר. אלה כל עובדי הרשויות המקומיות וזה סוג אחר של הסדרה. יש שם מנגנון יותר מסובך.

<פנינה תמנו-שטה:>
בואי נסתכל לרגע על המציאות. עובדי הרשות המקומית שעובדים במסגרות חינוך, בדרך כלל העובד של הרשות המקומית הוא מנהל אגף החינוך.

<חמי לפידור:>
לאו דווקא.

<פנינה תמנו-שטה:>
רגע. אני יורדת לרזולוציות. אני רוצה להבין למשל בבתי ספר לשם אני מכוונת ובגני ילדים, איזה עובדים יש לנו שם?

<חמי לפידור:>
סייעות וסייעים, מזכירות ומזכירים, שרתים ושרתיות.

<פנינה תמנו-שטה:>
לא, אבל שרתים ושרתיות אין בתוך גני ילדים.

<מירב ישראלי:>
גם מורים.

<חמי לפידור:>
בבתי ספר ובגני ילדים. מורים. בתיכוניים, כל העובדים בתיכון -  בחינוך הגבוה, מה שנקרא בעליונה – הם עובדים של הרשות או של הבעלות ולצורך הבעלות זה אורט, עמל וכולי. בבתי הספר היסודיים ובחטיבות הביניים, המורים הם עובדים של המדינה. בעיקרון כל שאר העובדים  הם עובדי הרשות המקומית.

<פנינה תמנו-שטה:>
זה חל על אלה שנופלים בין הכיסאות.

<מירב ישראלי:>
אולי משרד החינוך יסביר מדוע הוא חושב שנדרש הנושא.

<חמי לפידור:>
חמישים  אחוזים מהעובדים הם לא עובדים של הרשות.

<היו"ר עמרם מצנע:>
אני לא חושב שזה מפריע שזה מופיע כך.

<מירב ישראלי:>
לא, זה לא מפריע. דיברנו על זה ואמרנו שאין בעיה שזה יחול. אנחנו נכניס סעיף שאומר שאין בהוראות חוק זה כדי לשלול מזה וזה. אבל  עדיין מבחינת המנגנון יכול להיות שצריך לעשות איזה שהן התאמות כדי לראות מה קורה אם שני ההליכים נלקחים במקביל, שזה עוד משהו שצריך לבדוק אותו.

בגדול הכוונה היא להשאיר את שתי מערכות הדינים במקביל.
<היו"ר עמרם מצנע:>
לגבי מה שהקראת עכשיו, יש לי שאלה אחרת. החוק נותן את הסמכות להשעות, למי?

<מירב ישראלי:>
זהו, שהוא בעצם נותן סמכות כפולה להשעות.

<היו"ר עמרם מצנע:>
רגע. נניח הסמכות של הרשות.

<מירב ישראלי:>
כן, בית הדין.

<פנינה תמנו-שטה:>
החוק שלנו נותן את הסמכות למנהל.

<מירב ישראלי:>
למנכ"ל.

<פנינה תמנו-שטה:>
למנכ"ל משרד החינוך.

<יצחק קדמן:>
אבל אי אפשר להשעות פעמיים.

<מירב ישראלי:>
נכון. בדיוק על זה אני מדברת.

<היו"ר עמרם מצנע:>
זה גם לא פרקטי. אין דבר כזה. אני שואל שאלה אחרת. הקראת לי עכשיו שצריך ללכת לבית דין למשמעת.

<מירב ישראלי:>
נכון.

<היו"ר עמרם מצנע:>
אבל זאת לא הסמכות.

<מירב ישראלי:>
לא. אנחנו נותנים. בחוק הזה אתה נותן סמכות מקבילה, נפרדת, לא קשורה בכלל לחוק ההוא, למנכ"ל משרד החינוך להשעות באופן מידי.

<היו"ר עמרם מצנע:>
בלי בית דין משמעתי.

<מירב ישראלי:>
בלי בית דין. בלי כלום.

<היו"ר עמרם מצנע:>
ולעומת זאת, ראש הרשות?

<מירב ישראלי:>
ראש הרשות צריך לפנות לבית הדין, בית הדין עושה דיון ואז הוא משעה. חובה. הנושא הוא השעיית חובה.

<היו"ר עמרם מצנע:>
אבל זה לא ראש הרשות משעה.

<מירב ישראלי:>
לא. בית הדין.

<פנינה תמנו-שטה:>
שם צריך לתקן. זה מאוד מוזר.

<היו"ר עמרם מצנע:>
אני רוצה לומר לכם שלפני שמונה שנים בירוחם אני השעיתי שתי עובדות, לא על העניינים האלה,  וזה עדיין בדיון בבית הדין למשמעת.

<פנינה תמנו-שטה:>
אנחנו נתקן את זה.

<היו"ר עמרם מצנע:>
זה הדליק לי נורית אדומה.  יש כאן אבסורד. הרשות המקומית צריכה לעבור ויה דולורוזה, גם אחרי שראש הרשות או המנכ"ל החליט להשעות. לעומת זאת, מנכ"ל משרד החינוך יכול להשעות מידית.

<מירב ישראלי:>
נכון. אולי משרד החינוך יסביר מדוע הם סבורים שצריך לתת להם את הסמכות הזאת גם לגבי עובדי רשות מקומית למרות שקיימת סמכות מקבילה.

<לירן שפיגל:>
יש הבדל בין שתי מערכות הדינים הללו מבחינת התכלית שלהן. בעוד שחוק שירות המדינה (משמעת) או חוק הרשויות המקומיות (משמעת) הוא חוק שעוסק  במשמעת ארגונית, חוק פיקוח על בתי ספר הוא חוק של רגולטור. אנחנו עושים כאן רגולציה לגבי מי נכנס לבתי ספר ומי לא נכנס לבתי ספר.

<קריאה:>
פדגוגי.

<מירב ישראלי:>
גם פדגוגי.

<לירן שפיגל:>
זאת רגולציה. זאת פשוט רגולציה. כלומר, יכול להיות שהרשות המקומית לא תנקוט בהליך או שהעובד יחליט שהוא עוזב את הרשות המקומית. אני באמת לא יודע. יש נושאים שאולי צריך לבדוק. יכול להיות שהוא יכול לצאת לחופשה ללא תשלום בתקופה הזאת בזמן שמשעים אותו ואז הוא יכול לבקש לעבוד במקום אחר. אנחנו עדיין כרגולטור נצטרך להפעיל את הסמכות שלנו. אני לא רואה כאן בעיה.

<פנינה תמנו-שטה:>
אתה לא רואה בעיה עם כפל.

<היו"ר עמרם מצנע:>
גם אני.

<פנינה תמנו-שטה:>
גם אני לא רואה בעיה.

<יעקב פרידברג:>
זה רק עניין לוודא פרוצדורלית, שלא יהיו התנגשויות.

<אסף רוזנברג:>
אם מנכ"ל משרד החינוך משעה את  רישיון ההוראה של הרשות, מה המורה עושה בתקופה הזאת? הוא מקבל שכר?

<יעקב פרידברג:>
יכול להיות שהוא עדיין יצטרך לקבל שכר מהמעסיק שלו.

<אסף רוזנברג:>
הרי הוא לא המעסיק שלו.

<פנינה תמנו-שטה:>
אלה שאלות אחרות. אלה שאלות שלא קשורות לחוק ואני מבקשת לא להכניס אותן.

<מירב ישראלי:>
זה קיים גם היום.

<אסף רוזנברג:>
החוקים האלו של המשמעת, כמעסיקים אנחנו משלמים  דמי השעיה על פי החוק. 

<היו"ר עמרם מצנע:>
חצי מהשכר.

<אסף רוזנברג:>
כן. כאשר מנכ"ל משרד החינוך ישעה את רישיון ההוראה, הוא ינטרל אותו מהיכולת להורות, לבוא לבית הספר ולהורות.

<פנינה תמנו-שטה:>
זאת המטרה.

<מירב ישראלי:>
זה קיים גם היום לגבי הרשעה. לא לגבי כתב אישום.

<אסף רוזנברג:>
השאלה מה קורה עם אותו עובד. הרי מבחינת המעסיק שזה אורט או מי שזה לא יהיה, הבעלות, היא מחויבת כלפיו ביחסי עבודה. 

<פנינה תמנו-שטה:>
אבל אנחנו לא מסתכלים כרגע על דיני העבודה. כמו שקיים היום, החוק הזה קיים היום, לגבי עובדי מדינה. זה קיים היום לגבי עובדי מדינה.  החוק הזה חל.

<חמי לפידור:>
לא, אלה שני דברים שונים. כאשר המדינה משעה היום עובד, יש לזה כללים ויכול להעיד על כך היושב ראש שהיה ראש עיר. יש לי חובה לשלם שכר, יש לי דרך למשל להגדיל לו את השכר או להפחית אותו בבית הדין למשמעת. יש פרוצדורה מאוד מאוד ברורה ושלמה. אומרת כאן המדינה, ובצדק, שנניח לצורך העניין – וכרגע  אני לא מדבר לא על רשויות מקומיות ולא על המדינה כי זאת שאלה בפני עצמה כי שם יש חוקים אחרים – הוגש  כתב אישום פלילי בעבירת מין כנגד מורה באחת מהבעלויות, באחת הרשתות בלי לנקוב בשמות. מגיע מנכ"ל משרד החינוך ומחליט שהוא משעה אותו, מתלה לו את הרישיון. עדיין יש מערכת שלמה.

<היו"ר עמרם מצנע:>
הוא משעה את השרת והשרת אומר לרשת שהוא אמנם השעה אותו אבל שהרשת תשלם לו את כל המשכורת.

<חמי לפידור:>
נכון.

<היו"ר עמרם מצנע:>
בסדר. אז לא פתרנו את הבעיה.

<מירב ישראלי:>
בעיקרון יש בעיה מסוימת גם היום כי הוא רשאי להורות לפטר אותו במקרה שיש הרשעה. בעיקרון צריך לפתור את הדברים האלה לדעתי במסגרת הסכם העסקה.

<חמי לפידור:>
זה לא הסכם העסקה כי כאן מדברים על השעיה.

<פנינה תמנו-שטה:>
זה לא בחוק.

<היו"ר עמרם מצנע:>
אני אגיד לך היכן צריך להכניס את זה. הבעלויות שהן אינן רשויות מקומיות, הן מקבלות את הזכויות לנהל את בית הספר מהרשות המקומית. זה אמור לגבי רובן. מה שצריך, בשלטון המקומי – שהיום גם כותב את המכרזים האחידים לגבי בעלויות כאלה – להכניס פנימה את חובת ההחלה של הנוהל הזה.

<חמי לפידור:>
זה לא עוזר.

<פנינה תמנו-שטה:>
זה לא יפתור את זה, אבל אני לא חושבת שזה המקום. זה לא החוק הזה. זאת הערה נכונה אבל לא כאן.

<היו"ר עמרם מצנע:>
אנחנו רוצים להתקדם. משרד המשפטים ומשרד החינוך, אני מבין שאין מבחינתכם בעיה שירוצו במקביל שתי הסמכויות האלו. גם אני חושב שזאת לא בעיה. לפעמים אפילו רשות מקומית, יהיה לה עניין לומר למנכ"ל משרד החינוך שהיא תפעיל את סמכותה כי היא יכולה לעשות את זה לאלתר ואילו הרשות המקומית צריכה ללכת עכשיו לבית הדין למשמעת.
<פנינה תמנו-שטה:>
אדוני היושב ראש, שיירשם בפרוטוקול, בהמשך להערה שנאמרה כאן, כדי שלא נקפח כאן עובדי קבלן/עובדי שירות, שצריך להביא את זה לידי פתרון דווקא בחוקים שמסדירים את כל נושא ההעסקה על ידי קבלנים. אם הושעה עובד בעקבות חוקים הקשורים בהגשת כתב אישום במוסדות חינוך, חייבים שהוראות החוק שחלות בדיני עבודה – למשל המגזר הציבורי – יחולו גם עליהם או למצוא פתרון אחר כדי שאותו קבלן לא יגיד שהוא מתנער. פיטר אותך המנכ"ל, כפי שאומרים בשפה עממית, לך תחפש מי ישלם לך. אני לא רוצה שיהיה מצב כזה. זאת הערה לפרוטוקול אבל צריך להסדיר את זה.

<יצחק קדמן:>
אבל לא בחוק הזה.

<פנינה תמנו-שטה:>
לא בחוק הזה. זאת הערה חשובה אבל לא בחוק הזה.

<היו"ר עמרם מצנע:>
בסדר. ממשיכים.

<מירב ישראלי:>
את ההתאמות צריך לעשות.

הייתה הערה של משרד החינוך שבעצם מדובר כאן רק על עבירות כלפי קטין או חסר ישע שבאחריותו ומה קורה אם הוא עושה עבירה נגד קטין אחר במקום אחר. הרעיון של הסעיף הזה, של השעיית חובה, לא שיקול דעת להשעיה, הוא כאשר בבית הספר העובד והילד נמצאים במגע. זאת אומרת, הילד יפחד לבוא לבית הספר בגלל שהעובד שם. השעיה חובה, זה נכון כאשר הקטין הוא ספציפית באחריותו. לגבי דברים אחרים, מה שדיברנו בינינו, בעצם חסרה הסמכות הכללית שיש בחוק שירות המדינה (משמעת) ובחוק הרשויות המקומיות (משמעת) של שיקול דעת של השעיה במקרה של עבירות אחרות – ותכף יצחק קדמן גם יעיר את ההערות שלו – שלא נמצאות ברשימה של העבירות האלה, אבל עדיין מפאת חומרתן, מהותן ונסיבותיהן, לא ראוי שהאדם ימשיך לעבוד במוסד החינוך, וגם כלפי מי בוצעה העבירה. אם היא בוצעה כלפי קטין מחוץ לבית הספר, יכול להיות שהמנכ"ל עדיין יהיה סבור שנכון יהיה להשעות אותו אבל זאת לא סמכות חובה של השעיה אלא בשיקול דעת.

לכן חשבנו שנכון להוסיף כאן סעיף של השעיה בשיקול דעת של המנכ"ל במקרה של עבירות מפאת מהותן וחומרתן כלפי קטינים או חסרי ישע או משהו כללי. אתם רוצים כללי מפאת חומרתן, מהותן ונסיבותיהן?

<לירן שפיגל:>
כן. סעיף כללי.

<מירב ישראלי:>
בסדר. כללי. זה קשור גם להערתו של יצחק קדמן.

<יצחק קדמן:>
יש לי בעיה עם ההצעה של מירב. אני אתחיל בזה שאני סבור שצריך את המלים "אחראי או היה אחראי" למחוק. אני אתן לכם סיטואציה. מורה בבית ספר פגע מינית בתלמידה שאיננה בכיתה שלו.

<היו"ר עמרם מצנע:>
לא. שאיננה בבית הספר שלו.

<יצחק קדמן:>
לא. זה לא מה שכתוב כאן. כתוב כאן אחראי על קטין.

<פנינה תמנו-שטה:>
נכון. הוא צודק.

<יצחק קדמן:>
הוא לא אחראי. הוא מלמד בכיתה אחרת לגמרי.

<פנינה תמנו-שטה:>
גם השרת לא אחראי.

<יצחק קדמן:>
הטעמים שאת נתת, עדיין תקפים כי עדיין התלמידה תראה אותו כל יום מגיע לבית הספר. לכן ההגדרה היה אחראי, אם היית אומרת תלמיד שנמצא בבית ספר – אני לא מנסח את זה – בו הם לומדים, אני מבין, אבל אחראי על קטין, הוא בטח לא מורה שמלמד את הקטין הזה והוא נמצא בבית הספר בכיתה אחרת.
<פנינה תמנו-שטה:>
צודק.

<מירב ישראלי:>
על זה דיברנו וזה עוד משהו שצריך לברר, ואני שמחה שאתה מעלה את הנושא הזה.

<פנינה תמנו-שטה:>
אני לא מצליחה להבין. מה זה דיברנו? זה החוק שלי. אתם מדברים ומדברים, אבל מה זה דיברנו? 

<מירב ישראלי:>
לא, סליחה. חלילה, זה לא בא לעקוף שום סמכות. אנחנו המשפטנים.

<פנינה תמנו-שטה:>
אתם המשפטנים כאשר אתם מדברים, אתם צריכים לעדכן את חבר הכנסת. זה נראה לי קצת לא הוגן. אדוני היושב ראש, יש כאן דברים שנעשו מאחורי  הקלעים ולא מעדכנים אותי. אולי אלה לא דברים שאני מסכימה להם?

<היו"ר עמרם מצנע:>
אנחנו נתקן אותם.

<מירב ישראלי:>
אין שום בעיה. אני תמיד עושה עבודה, כך זה בכל הצעת חוק, בין אם היא ממשלתית ובין אם היא פרטית, שנושאים משפטיים שעולים, שהם משפטיים וצריך לפתור אותם בין המשפטנים. כמובן אני מתנצלת אם את מרגישה שעקפתי אותך. לא הייתה שום כוונה לעקוף. אנחנו פשוט דנים בין המשפטנים לפני הדיון.

<פנינה תמנו-שטה:>
למה זה לא הגיע אלי?  אני המחוקקת של החוק הזה והיוזמת שלו. אני חושבת שמן הראוי, ועל פי התקנות, לעדכן אותי.

<היו"ר עמרם מצנע:>
זה המקום.

<פנינה תמנו-שטה:>
על פי התקנון הם צריכים להגיע אלי עם כל הסכמה.

<היו"ר עמרם מצנע:>
אבל זה המקום לדון. באים היועצים, באים האנשים וכאן המקום לדון.

<פנינה תמנו-שטה:>
בוועדות אחרות מעדכנים אותי מראש. שולחים לי מייל. אנחנו הרי מכירים את עבודת הכנסת. מעדכנים בהסתייגויות, על מה היו ההערות וכולי. מביאים את זה בפנינו.

<היו"ר עמרם מצנע:>
בואו נתקדם. מה עושים עם ההערה של קדמן?

<משולם נהרי:>
שינוי כזה הוא משמעותי. זה משנה את כל החוק.

<היו"ר עמרם מצנע:>
שמים על השולחן ודנים.

<מירב ישראלי:>
זה דבר שעלה גם בישיבה הקודמת ואני שמחה שנציג נציבות שירות המדינה נמצא כאן. הרעיון של החוק הזה הוא להעתיק את הדינים שחלים על מורים שהם עובדי מדינה ועל מורים שהם עובדי רשויות מקומית גם למורים שהם לא. אם אנחנו נשנה כאן, זה אומר שאנחנו נחמיר יותר עם עובדים שהם לא עובדי מדינה.
<פנינה תמנו-שטה:>
זה לא מה שעלה. אני ישבתי אתך. אני נורא מצטערת. אני לא רוצה מישהו שהוא אחראי, אם אלה מורים או לא מורים. כל מי שיש לו נגישות לילדי ישראל בתוך המוסדות, כולל שרת שמצדי מנקה את המגרש בכל בוקר, הוא צריך להיכנס לתוך החוק הזה.  מה שאומר כאן דוקטור קדמן ובצדק, זה לא צריך להיות מי שהוא אחראי או לא אחראי.

<מירב ישראלי:>
אני מנסה להסביר שאם אנחנו נכניס את ההצעה - - -

<היו"ר עמרם מצנע:>
אני הבנתי את העניין. עכשיו השאלה היא איך פותרים את הבעיה.

<מירב ישראלי:>
מכיוון שלגבי עובדי חינוך באופן כללי, ההערה הזאת היא נכונה ואנחנו מקבלים אותה.

<היו"ר עמרם מצנע:>
צריך לתקן גם שם.

<מירב ישראלי:>
יפה. זאת השאלה. מכיוון שמדובר במשהו שהוא בסמכות נציבות שירות המדינה, בסמכות משרד הפנים ומרכז השלטון המקומי, כדי לעשות תיקון רוחב, תיקון עקיף לגבי כלל עובדי החינוך כמובן, עובדי חינוך ושירות ולא עובדי מדינה ורשויות מקומיות באופן כללי, זה משהו שצריך גם את הסכמת הגורמים שממונים על החוקים ההם.

<היו"ר עמרם מצנע:>
השאלה היא אם אי אפשר לעשות את התיקון הזה כאן, כך שזה יחול על מי שזה יחול, ולעשות תיקון גם שם.

<מירב ישראלי:>
זה משרדי הממשלה.

<היו"ר עמרם מצנע:>
אין טעם לחוקק חוק שבסוף המונחים שלו וההגדרות שלו לא יעמדו לא במבחן המציאות ולא במבחן משפטי. אנחנו מבינים את ההערה, אני חושב שההערה היא נכונה, זה לא יכול להיות על מי שאחראי אלא צריך להיות על מי שיש לו מגע בחצר בית ספר וכולי.

כדי להמתין  ולהחיל את זה בחוק, זה יכול לקחת זמן.

<מירב ישראלי:>
אני לא יודעת. הם אמרו אם הם יכולים לבוא בדברים.

<אסף רוזנברג:>
אנחנו מעסיקים עובדי הוראה. אנחנו לא מעסיקים את השרתים שהם בדרך כלל עובדי רשות מקומית. לכן כל ההתייחסות בחוק המשמעת היא כלפי עובדי הוראה שהם עובדי מדינה.

<מירב ישראלי:>
לא משנה, אבל העבירות והאחראי על קטין וחסר ישע, זה אותו הדבר.

<אסף רוזנברג:>
ראשית, זה לא רק על עובדי הוראה.  זה חל על עובדי מדינה במשרדים שונים.

<מירב ישראלי:>
לגמרי, אבל לגבי עובדי חינוך, זה נכון.

<אסף רוזנברג:>
לגבי עובדי חינוך כעובדי מדינה, אלה רק עובדי הוראה.

<מירב ישראלי:>
אין בעיה. אתה מוכן שאנחנו נכניס לסעיף 47, ואני אגיד לך עכשיו מה התיקון שמתבקש כאן. האם אתה מוכן להכניס לסעיף 47 לחוק שירות המדינה (משמעת) סעיף שאומר שעובדי חינוך והוראה כהגדרתם בחוק פיקוח על בתי ספר, אם הם עברו עבירה מהעבירות האלה כלפי קטין בבית הספר – אני לא מנסחת כרגע משפטית -  יחול עליהם ההסדר הזה של ההשעיה חובה. לא רק אם הוא אחראי עליו. אני צריכה הרחבה מסוימת.

<פנינה תמנו-שטה:>
מה זה הרחבה מסוימת?

<היו"ר עמרם מצנע:>
רגע. 

<פנינה תמנו-שטה:>
אני לא מצליחה להבין אתכם. אני נורא מצטערת. אם אתה רוצה לנהל את החוק שלי בלי שאני מבינה, הכול בסדר.

<היו"ר עמרם מצנע:>
את רוצה לריב עם השומר או לאכול ענבים?

<פנינה תמנו-שטה:>
כרגע, בנקודה הספציפית הזאת, אני לא מבינה מה מתרחש כאן. אני יכולה לשחק אותה מטומטמת, לשבת כאן, המחוקקת שעזבה את החוק, ולא להבין אבל בסוף להצביע, לצאת ולהגיד שפתאום אני רואה נוסח שאני לא רוצה בו. אני רוצה להבין בדיוק את הנקודה.

<היו"ר עמרם מצנע:>
אנחנו עכשיו מנסים למצוא פתרון ניסוחי.

<פנינה תמנו-שטה:>
תסביר לי בבקשה  לאט לאט.

<היו"ר עמרם מצנע:>
תני לנו רגע ואחר כך נגיד לך בדיוק. חכי רגע. 

<אסף רוזנברג:>
בעיקרון  לא צריכה להיות בעיה כי ההיגיון חל על כל אדם שנמצא במגע. זה אותו רציונל. האמת היא שאצלנו בשירות המדינה, אנחנו כמעט לא מגיעים לשם כי אנחנו משעים כבר בשלב החקירה.

<מירב ישראלי:>
כן, אבל עדיין מבחינה משפטית, צריך את זה.

<היו"ר עמרם מצנע:>
אתם עושים את זה מתוקף נהלים שלכם ולאו דווקא מתוקף חוקים.

פנינה, תביני, הנושא כאן לא דן בעובדי מדינה.

<פנינה תמנו-שטה:>
נכון.

<היו"ר עמרם מצנע:>
מה שהעלה יצחק והוסיפה מירב זה שעלול להיווצר מצב שבו עובדי מדינה מושעים לפי החוק רק אם הם אחראים ולעומת זאת כל העובדים האחרים – שאלה בעלויות ורשויות מקומיות - - -

<פנינה תמנו-שטה:>
זה מה שמופיע בחוק שלהם.

<היו"ר עמרם מצנע:>
כן. כאן אנחנו נתקן את האחראי. אז צריך בהזדמנות גם לתקן שם.

<פנינה תמנו-שטה:>
נכון.

<היו"ר עמרם מצנע:>
לכן אני חוזר ומציע שאנחנו כאן נתקן את התיקון הזה.

<פנינה תמנו-שטה:>
בסדר.

<היו"ר עמרם מצנע:>
אם יש צורך ואם  נחשוב שצריך לעשות תיקון גם לגבי עובדי המדינה, נדון בזה. זה לא יוצר איזושהי בעיה.

<פנינה תמנו-שטה:>
עכשיו זה ברור. נכון. אני מסכימה לדעת היושב ראש שלא צריך לסגת אחורה בגלל שמשהו במקום אחר מעוות אלא להפך, צריך לעשות את הצעד הנכון עכשיו כי יש לנו את ההזדמנות ולדאוג לתקן גם שם. אגב, זה אותו הדבר מה שהוא העלה לגבי אותו סעיף של המרשם הפלילי שגם שם צריך כנראה לתקן.

<היו"ר עמרם מצנע:>
כאשר מחוקקים חוק , צריך לראות - ומשרד המשפטים הוא בעצם האחראי על זה  - איזה השפעות רוחב יש לו.

<פנינה תמנו-שטה:>
אני בעד, אבל אני גם בעד שאני אבהיר בתקנון, כמי שיושבת בנשיאות וכסגנית היושב ראש, שאין דבר כזה שמתנהלים דיונים של משרדים, הערות, הסתייגויות, מה שלא יהיה בזמן שחבר הכנסת בסוף מגיע לדיון ואתם מנסים תורה שלמה שסבה סביב שבועיים-שלושה שבועות, הוא יצטרך לדעת כאן. לא. אני מאמינה שלחבר הכנסת יש אחריות על חוק והוא צריך לדעת.

<היו"ר עמרם מצנע:>
מה שאני עושה עם החוקים שלי, אני יוזם ומקיים מפגשים עם היועצים המתאימים לפני שזה מגיע לוועדה וזאת זכותך לעשות. פנינה,  היא מנסה לעזור ולא להפריע. המקום לדיון ולהחלפת הדעות כך ששומעים את כולם, כי מה הבעיה? כשאת מתייעצת עם שניים-שלושה אנשים, לא שמענו אולי את הייעוץ המשפטי של מרכז השלטון המקומי, לא היה נציג נציבות שירות המדינה ואז אתה לא מספיק שלם. לכן הדיון שנערך כאן אמור להיות כזה שנותן לכל אחד את ההזדמנות להעיר.  דרך אגב, ברגע שהחוק עבר קריאה ראשונה, הוא  כבר לא שלך.

<פנינה תמנו-שטה:>
כמו שאתה מכיר פוליטיקאים, הם לא משחררים שום דבר.

<היו"ר עמרם מצנע:>
באופן פרקטי, בסוף מגיעים להצבעות ואנחנו נעשה את מה שאת התכוונת. 

<פנינה תמנו-שטה:>
אני חושבת שבסך הכול זאת הערה בונה.

<היו"ר עמרם מצנע:>
בסדר. בואו נתקדם.

<יצחק קדמן:>
עוד הערה והיא נוגעת לרשימת העבירות. אני כבר אומר שהפתרון של מירב בהוספת סעיף רשאי, איננה נותנת פתרון. ברשימת עבירות המין שנכללת כאן, וכנראה גם בחוק - - -

<היו"ר עמרם מצנע:>
אתה מדבר כרגע על ההבדל האם הפגיעה הייתה בחצר בית הספר?

<יצחק קדמן:>
לא. הערה נפרדת.

<מירב ישראלי:>
אני אסביר.  הגדרת עבירת מין או אלימות חמורה, יש בחוק שירות המדינה (משמעת)  רשימה של עבירות.

<יצחק קדמן:>
רשימה סגורה של עבירות.

<מירב ישראלי:>
רשימה סגורה של עבירות. 

<יצחק קדמן:>
ברשימה הסגורה הזאת יש חסר מאוד בולט ואני כבר יודע מה הפתרון לעניין, בדיוק כמו שעשינו בעניין של הגדרת אחראי.

<מירב ישראלי:>
נכון.

<יצחק קדמן:>
שתי עבירות מין לא נכללות. יש לזה גם רקע היסטורי כי זה לא חלק מפרק י', פרק של עבירות מין, אלא פרק אחר. עבירה אחת היא החזקה והפצה של חומרי תועבה, ואני אמחיש לכם את העניין הזה. נניח שמורה צילם תלמידה שלו בעירום והפיץ את התמונות האלה הלאה, אם הוא עבר את העבירה הזאת, היא לא כלולה. יש לי כאן את הרשימה והיא לא כלולה ברשימות. עבירה שנייה שלא כלולה ברשימה היא החוק למניעת הטרדה מינית. מורה שפנה באינטרנט חזור ופנה לילדה בת 13, תלמידתו, והציע לה כל מיני הצעות, שלח לה תמונות של אברי גופו בעירום וכדומה, מוגש נגדו כתב אישום על הטרדה מינית וגם זה לא מופיע כאן. אלה שתי עבירות שהיו צריכות להיות ברשימה והן אינן בעיקר מבחינה היסטורית.
<פנינה תמנו-שטה:>
אבל יש לנו עוד חוק שמתקן.

<יצחק קדמן:>
לא. אין.

<פנינה תמנו-שטה:>
למה. הגשנו ביחד.

<יצחק קדמן:>
אנחנו מדברים על כתב אישום.

<פנינה תמנו-שטה:>
שם זאת הרשעה. נכון.

<יצחק קדמן:>
לכן לדעתי את שתי העבירות האלה, שהן עבירות חמורות מאוד, במיוחד כשעושה אותן מורה או איש צוות בבית ספר, צריך להוסיף לרשימה. מיד תישאל השאלה וייאמר שזה לא מופיע בחוק שירות המדינה (משמעת), אבל צריך את אותו תיקון לעשות גם שם.

<מירב ישראלי:>
להכרעתכם.

<היו"ר עמרם מצנע:>
כן. צריך להחליט.

<מירב ישראלי:>
שוב. פנייה לנציבות שירות המדינה ולמרכז השלטון המקומי לגבי תיקוני הרוחב.

<היו"ר עמרם מצנע:>
לגבי הוספת שתי העבירות האלה.

<אסף רוזנברג:>
אין בעיה כזאת. אצלי זה רחב. אין לי רשימה סגורה.

<מירב ישראלי:>
רשימת השעיה, לא. זה מפנה לחוק שירות המדינה (משמעת).

<היו"ר עמרם מצנע:>
נתקדם.

<מירב ישראלי:>
אני ממשיכה להקריא.

(3) בסעיף קטן (ב), בסופו יבוא "או להשעות עובד חינוך שאישורו הותלה כאמור בסעיף קטן (א1)".
2. תיקון סעיף 19

בסעיף 19 לחוק העיקרי, אחרי "ולא יבטל" יבוא "או יתלה".

3. תיקון סעיף 22

בסעיף 22 לחוק העיקרי –
(1) בכותרת השוליים, בסופה יבוא "או להשעייתו".
(2) אחרי סעיף קטן (א) יבוא:

"(א1)
המנהל הכללי ידרוש בכתב, מאת בעל רישיון או מנהל בית ספר כי ישעה עובד שירות שהוגש נגדו כתב אישום בחשד לביצוע עבירת מין או אלימות חמורה בקטין או בחסר ישע, אלא אם כן שוכנע כי קיימים טעמים מיוחדים המצדיקים שלא להשעות את העובד, וכי לא ייגרם נזק לקטין או לחסר ישע שעליו עובד אחראי במסגרת עבודתו. בסעיף קטן זה, "אחראי על קטין או חסר ישע" או "חסר ישע" ו"עבירת מין או אלימות חמורה" – כהגדרתם בסעיף 18".

4. תיקון סעיף 23

בסעיף 23 לחוק העיקרי, אחרי "לפטר" יבוא "או להשעות".

5. הוספת סעיף 25א

אחרי סעיף 25 לחוק העיקרי יבוא:

"25א.
עיון מחדש בהחלטת התליה או השעיה

(1) הותלה אישור של עובד חינוך לפי סעיף 18(א1) או הושעה עובד שירות לפי סעיף 22(א1), תימשך ההתליה או ההשעיה, לפי העניין, עד למתן פסק הדין הסופי בהליך הפלילי נגדו או עד להפסקת ההליך – זה תוקן בעקבות הערה של משרד החינוך - ואולם, המנהל הכלי רשאי להורות על הפסקת ההתליה או ההשעיה במועד מוקדם יותר.
<פנינה תמנו-שטה:>
אבל זה רחב.

<מירב ישראלי:>
זה מה שכתוב בהצעת החוק.

<פנינה תמנו-שטה:>
אני מנסה לחשוב אתכם. זה המנהל הכללי.

<היו"ר עמרם מצנע:>
רשאי.

<פנינה תמנו-שטה:>
בסדר. מנהל כללי לא יחליט אלא אם כן יש באמת סיבה מיוחדת.

<מירב ישראלי:>
לירן, שם רצית להעיר משהו.

<לירן שפיגל:>
שתי הערות. גם לעניין הסעיף שמדבר על הדרישה להשעות עובד שירות, אנחנו חושבים שצריך סעיף כללי אחד לפני, בו תהיה למנכ"ל סמכות.

<מירב ישראלי:>
כן. אמרנו. זה לגבי עובד חינוך ולגבי עובד שירות. סעיף של שיקול דעת.

<פנינה תמנו-שטה:>
סליחה, לא הבנתי. איזה סעיף צריך?

<לירן שפיגל:>
אנחנו ביקשנו, גם לגבי עובדי חינוך וגם לגבי עובדי שירות, שיהיה סעיף כללי של שיקול דעת למנכ"ל להתלות או להשעות עובד במקרה של עבירה חמורה שלא מנויה ברשימת העבירות.

<פנינה תמנו-שטה:>
אתם בעצם מרחיבים. בסדר גמור.

<מירב ישראלי:>
כן. דיברנו על עובד חינוך והם רוצים את זה גם על עובד שירות. הכוונה הייתה לגבי שניהם.

<פנינה תמנו-שטה:>
בסדר גמור.

<לירן שפיגל:>
לגבי הסעיף הזה של עיון מחדש.

<מירב ישראלי:>
אולי אני אסיים את הקראתו לעניין של ההתייעצות.

(2) בלי לגרוע מהוראות סעיף קטן (א), מי שאישורו הותלה או שהושעה רשאי לפנות למנהל הכללי בבקשה שיורה על הפסקת ההתליה או ההשעיה. פנה עובד כאמור, ישקול המנהל הכללי בתום שישה חודשים מיום מתן ההחלטה בדבר ההתליה או ההשעיה, בהתייעצות עם היועץ המשפטי לממשלה או בא כוחו, את האפשרות להפסיק את ההתליה או ההשעיה באותו מועד. החליט המנהל הכלי שלא להפסיק את ההתליה או ההשעיה במועד כאמור, ישקול מחדש, בהתייעצות עם היועץ המשפטי לממשלה או בא כוחו, אחת לתשעה חודשים, החל במועד ההחלטה לפי סעיף קטן זה, את האפשרות להפסיק את ההתליה או ההשעיה".

כאן הייתה לכם הערה.

<לירן שפיגל:>
דבר ראשון, הייתה לנו  התלבטות לעניין ההתייעצות עם היועץ המשפטי לממשלה אבל הגענו למסקנה שאין לנו בעיה עם ההתייעצות הזאת כי אומר מה שחשוב לנו בעצם, וזה נוגע גם לגבי סעיף 25א, העיון מחדש. כרגע המשמעות של החוק היא שברגע שהוגש כתב אישום נגד עובד חינוך או שרת באחת מהעבירות שמנויות, יקיים המנהל הכללי שימוע לאותו עובד, יזמין את הבעלות ויחליט, לצורך העניין יורה לבעלות להשעות את העובד או יתלה את אישור ההעסקה שלו. בסיטואציה בה הוא צריך לבחון את ההחלטה שלו מחדש או בסיטואציה שהוא צריך להחליט אם הוא מקצר את תקופת ההשעיה או ההתליה, אין לנו גישה למידע של תיק החקירה, של מה שהוגש במסגרת כתב האישום. אין לנו את המידע ולכן כן חשוב לנו שיהיה לנו איזשהו מנגנון מול היועץ המשפטי לממשלה כדי שנוכל להתייעץ אתו לפני שאנחנו מחליטים גם בהחלטה בעיון מחדש ולא רק בהחלטה של ההתליה, כדי שתהיה לנו אינפורמציה נוספת וכדי שהמנהל הכללי יוכל לקבל החלטה חדשה באמת ולא על סמך איזושהי התרשמות רק מהשימוע של העובד.

<מירב ישראלי:>
הם מסכימים.

<לירן שפיגל:>
אנחנו רוצים להבטיח שיהיה מנגנון כזה.

<פנינה תמנו-שטה:>
גישה סבירה. נכון.

<יצחק קדמן:>
אולי הוא זוכה בינתיים. אולי הוא הורשע בינתיים.

<היו"ר עמרם מצנע:>
את זה אפשר לדעת. מה שאי אפשר לדעת זה על התהליך. דרך אגב, מה זה תהליך חקירה?
<מירב ישראלי:>

כתב אישום. יש דברים שהם בסמכות שלנו ואנחנו לא נתייעץ עם היועץ המשפטי לממשלה.

<משולם נהרי:>
משרד החינוך מחובר ליועץ המשפטי לממשלה. כמעט ואין נושא במשרד החינוך שהוא לא מתייעצים, במיוחד היועצים המשפטיים של משרד החינוך. הם יותר מתואמים אתם מאשר עם המנכ"ל.

<מירב ישראלי:>
בעצם זה אומר להשאיר את הנוסח כמו שהוא.

<לירן שפיגל:>
כן. אבל אנחנו רוצים אולי גם לשקול לתקן את סעיף 25א. אנחנו רוצים להבטיח שהיועץ המשפטי לממשלה ידע שאנחנו צריכים ממנו את האינפורמציה.

<היו"ר עמרם מצנע:>
את הזכות להתייעץ עם היועץ המשפטי לממשלה, יש לך תמיד. ברגע שאתה כותב את זה כאן, זאת כבר חובה.

<לירן שפיגל:>
נכון, אבל זאת לא רק חובת היוועצות. לא מפריעה לי חובת ההיוועצות כי מדובר כאן על מצב שהותלה ואני צריך לבטל לו את ההתליה או להפסיק לו אותה. לנציבות שירות המדינה יש גישה לאינפורמציה. אם היא חקרה בעצמה, יש לה את האינפורמציה והיא יודעת מה קורה. לנו אין. אין לנו גישה לדבר הזה ואם אני מחייב את היועץ המשפטי לממשלה, אם אני צריך להתייעץ אתו, זה גם מחייב אותו כלפי.

<היו"ר עמרם מצנע:>
סעיף (ב) עוסק בנושא של העובד שביקש לערער. אז יש את חובת ההתייעצות. נכון?

<לירן שפיגל:>
נכון, אבל בסעיף 25א, אנחנו מדברים על סיטואציה - - -

<היו"ר עמרם מצנע:>
יש סמכות למנכ"לית להפסיק.

<לירן שפיגל:>
נכון, אבל אנחנו רוצים שבסיטואציה כזאת, תהיה חובה לתת למנכ"לית את האינפורמציה.

<פנינה תמנו-שטה:>
זה לא נורא. אפשר להסכים על זה.

<מירב ישראלי:>
הסעיף הזה בעצם דומה מאוד.  זה לפי בקשת העובד ואין בעיה לעשות את זה.

<פנינה תמנו-שטה:>
יש כאן דרישה סבירה. זאת לא בעיה.

<משולם נהרי:>
אבל זה קורה  רק אחרי שישה חודשים.

<מירב ישראלי:>
אני צריכה לנסח. נעשה את אותו מנגנון שיש ב-(ב) גם ב-(א). למנכ"ל יש סמכות כללית.

<פנינה תמנו-שטה:>
אני חושבת שזה טוב כי זה גם גורם לכך – לא שאני חושבת שחלילה יכול לקרות מצב כזה – שאם למנהל כללי  יהיה ניגוד עניינים לגבי מורה שהוא רוצה להעסיק אותו, זה יהיה טוב כי הוא יצטרך להסתמך על הדברים שהוא מקבל מהיועץ המשפטי ושוב להסתכל על החומר.

<מירב ישראלי:>
ההבדל בין (א) ל-(ב) הוא מי יוזם את הפנייה. לפי (א), למנכ"ל יש סמכות. לפי (ב), העובד יוזם.

<פנינה תמנו-שטה:>
זה ברור. זה לא נורא שיהיה את אותו מנגנון.

<מירב ישראלי:>
התחילה יכולה להיות מידית? אין כאן משהו שדורש היערכות.

<לירן שפיגל:>
שוב, יש  כמה דברים שרצינו לברר. יש כמה דברים שצריך לבדוק.

<מירב ישראלי:>
אנחנו צריכים לזכור שאחרי שתבררו לגבי המרשם הפלילי, תגידו לי.

<היו"ר עמרם מצנע:>
אין לכם כאן הגדרה לגבי תחולה על עובדים חדשים או על עובדים קיימים. זה סיפור לא פשוט. עובד חדש, אין בעיה אבל מה עם עובדים קיימים? אלפי עובדים במערכת.

<מירב ישראלי:>
לכן אני שואלת לגבי תחילה, האם הם צריכים איזושהי היערכות.

<היו"ר עמרם מצנע:>
תחולה לגבי עובדים חדשים אפשר מיד.

<מירב ישראלי:>
הם צריכים להגיד לי מה המנגנון.

<פנינה תמנו-שטה:>
אני חייבת לשאול שאלה ואני אחמיר. יש עובד שהורשע. איך הם יודעים על כך? זה אותו הדבר. חייב להיות מצב אקטיבי של מערכות החינוך שפועלות כדי לדעת כי גם את זה אפשר להסתיר.
<מירב ישראלי:>
לירן, אישור ורשימה, כל כמה זמן אתם בודקים?

<פנינה תמנו-שטה:>
גם אם זה מורשע שעושה עבודות שירות בערב והוא לא אומר שהוא עושה זאת.

<לירן שפיגל:>
תכף אני אדבר אתך.

<מירב ישראלי:>
ברגיל, בשוטף. כל כמה זמן אתם בודקים אישור העסקה ורשימה? מישהו שכבר במערכת.

<לירן שפיגל:>
אני חושב שהיום יש הרצה כל כמה שנים. כלומר, זה לא כל שנה אלא  כל כמה שנים מריצים את הרשימה הזאת. לגבי עובדי שירות, איזשהו מנגנון של פיקוח כאשר פשוט מגישים רשימה.

<מירב ישראלי:>
כשזה יעבור, בעצם תצטרכו לעשות איזושהי הרצה אחורה ולכן צריך לדעת כמה זמן זה ייקח לכם.

<לירן שפיגל:>
נכון. אנחנו צריכים לדעת כמה זמן ייקח לנו להיערך ואנחנו גם צריכים לבדוק מול המשטרה איזה מידע יוצא מהמרשם. אני לא יודע להגיד כרגע. יכול להיות שבמרשם כתוב שהוגש כתב אישום אבל לא בטוח שכתוב לפי איזה סעיף.

<פנינה תמנו-שטה:>
זה כבר נותן לך את קצה החוט ואתה יכול לבדוק.

<לירן שפיגל:>
כן, אבל אז אני רואה שהוגש נגד מישהו כתב אישום ואני צריך להתחיל לפנות למשטרה כדי לבקש עוד פרטים. השאלה אם לא צריך לעשות איזשהו משהו כאן. אנחנו צריכים לבדוק את זה.

<היו"ר עמרם מצנע:>
אתה יכול לתת אישור העסקה לכל מי שלא הוגש נגדו  כלום.

<לירן שפיגל:>
זה נכון אבל אנחנו עדיין צריכים לבדוק. 

<היו"ר עמרם מצנע:>
זה בפרקטיקה שלכם עם המשטרה.
<מירב ישראלי:>
תבדקו כמה זמן זה ייקח לכם.

<פנינה תמנו-שטה:>
הוא שואל שאלה שהיא כן חשובה. נגיד שבאמת עולה להם שיש כתב אישום, האם יש להם סמכות בחוק לבקש פירוט? הם לא משרד חקירות. אני יכולה להבין את השאלה שלו. השאלה היא, אם מזה המשטרה מבינה שהיא גם יכולה לתת להם פירוט.

<היו"ר עמרם מצנע:>
מה התשובה לשאלה הזאת? 

<מירב ישראלי:>
גם היום זה קיים בחוק שירות המדינה (משמעת) ובחוק רשויות מקומיות (משמעת).

<פנינה תמנו-שטה:>
ואיך הם עושים את זה?

<מירב ישראלי:>
הם אמורים לדעת איזה עבירות אלה.

<פנינה תמנו-שטה:>
אנחנו שואלים כאן את משרד המשפטים או את המשטרה.

<אסף רוזנברג:>
למיטב זיכרוני, במרשם הפלילי מופיעים הסעיפים.

<מירי כנען מור:>
אנחנו נבדוק את זה, אבל חוק המרשם הפלילי (תקנות השבים) קובע בדיוק מי מוסמך לקבל איזה מידע, איזה גופים רשאים לקבל איזה סוג מידע.

<פנינה תמנו-שטה:>
בהנחה שהחוק הזה מוחל ויש להם את האפשרות באמת לבקש את המרשם הפלילי, האם ברגע שהמרשם הזה יוצא כתובה בו העבירה או לא? אם כתוב, פתרנו את הסוגיה ואנחנו לא צריכים עכשיו את המשטרה.

<מירי כנען מור:>
אני צריכה לבדוק את זה מול מדור מידע פלילי.

<פנינה תמנו-שטה:>
אם לא כתוב, צריך לבדוק גם את הנוהג. האם המשטרה מספקת - ברגע שהמרשם הזה יצא ואומר שהוא עובד אצלי, אני צריך לדעת על מה – את המידע הזה או שבדרך כלל היא אומרת שלה אסור לספק אותו ומפנה לפרקליטות.

<מירי כנען מור:>
זה חלק מהנושאים אותם אנחנו צריכים ללבן בינינו מול מידע פלילי. המצב הנוכחי הוא שהחוק כרגע, כפי שהוא, מגדיר את חוק המרשם הפלילי (תקנות השבים), מי רשאי לקבל איזה סוג מידע.

<פנינה תמנו-שטה:>
את זה אנחנו יודעים. אנחנו צריכים שתתני לנו תשובות על שני הנושאים. ברגע שאדם מגיע, מנהל בית ספר או לא משנה מי,  הוא רואה האם כתוב סעיף העבירה או סעיף האישום, ואם לא, האם אתם מספקים במידה ומבקשים, ואם לא, למי אתם מפנים.
אני חושבת שצריך לחשוב על זה כדי לקצר את הזמן.

<היו"ר עמרם מצנע:>
אני מבין שאלה הן ההערות.

<מירב ישראלי:>
כן.

<היו"ר עמרם מצנע:>
מתי אפשר להתכנס פעם נוספת כדי לסכם? אמרתם שבוע. אני מכפיל לכם את הזמן. שבועיים. זה בסדר?

<פנינה תמנו-שטה:>
עמיר פרץ מהמפלגה שלך כבר יצא מהממשלה.  שלא תתפרק לנו הממשלה.

<היו"ר עמרם מצנע:>
הסירי דאגה מלבך. כל עוד יאיר לפיד נשאר בממשלה, היא יציבה.

<פנינה תמנו-שטה:>
הכול בהומור. שלא תהיה איזו כותרת.

<היו"ר עמרם מצנע:>
כל דבר שהוא בהומור, הופך להיות אחר כך מציאות.

חברים, שבועיים.

יש חובה לעובד מהמוגדרים כאן, כלומר, עובד מערכת חינוך ועובד בשירותי חינוך, לדווח למעסיקו על כך שהוגש נגדו כתב אישום?

<פנינה תמנו-שטה:>
גם זה רעיון טוב. אולי יש עבריינים ישרים.

<היו"ר עמרם מצנע:>
הנה, יש לך הצעת חוק נוספת.

<אסף רוזנברג:>
בשירות המדינה, בתקשי"ר, יש לנו שורה. כשהוא נחקר.

<היו"ר עמרם מצנע:>
גם ברגע שהוא נחקר. אני חושב שצריך לחוקק את זה. אם הוגש נגדו כתב אישום.

<יצחק קדמן:>
רק בעבירות מאוד חמורות.

<פנינה תמנו-שטה:>
אז הוא לא רוצה. הוא יפחד להסתבך עוד יותר.

<יצחק קדמן:>
הוא הפגין ועצרו אותו על הפגנה שלא כחוק.

<פנינה תמנו-שטה:>
אתה יודע למה זה יכול לשמש? לפעמים בטיעונים לעונש באים להעיד על האופי של הנאשם. הוא יגיד שאם הוא לא דיווח, זה יכול לשמש נגדו כי הוא ממשיך לעבוד. זה נכון. חובה כזאת דווקא טובה כי הרבה פעמים לא רוצים להסתבך.

<היו"ר עמרם מצנע:>
תודה רבה לכם. אנחנו ניפגש בעוד שבועיים.

<הישיבה ננעלה בשעה 12:30.>
